वैदिक धर्म के प्रचार-प्रसार में जो बाधायें हैं वह प्रमुख तो यही है कि देश व समाज के लोग वेद एवं ऋषियों के बनाये ग्रन्थ दर्शन, उपनिषद आदि का अध्ययन नहीं करते। यदि करेंगे तभी उन्हें ज्ञान होगा और वह उसे अपना सकेंगे। वेदादि का अध्ययन न करने के कारण यह लोग प्रचलित अविद्यायुक्त मत-मतान्तरों की साधारण बातों में ही अपना जीवन व्यतीत करते हैं जिससे वह वेदाध्ययन आदि से होने वाले अनेक लाभों मुख्यतः सत्यज्ञान व उपासना से वंचित हो जाते हैं। दूसरा कारण हमें यह भी लगता है कि लोग आजकल भौतिक उन्नति से आकृष्ट हो रहे हैं। सभी माता-पिता अपने पुत्र व पुत्रियों को धन व सुख सुविधाओं से सम्पन्न देखना चाहते हैं। इसलिये वह वेद और संस्कृत शिक्षा की उपेक्षा कर उन्हें अंग्रेजी भाषा मुख्य रूप से पढ़ाते हैं और मैकाले पद्धति से शिक्षा दिलाते हैं जिससे वह डाक्टर, इंजीनियर, प्रोफेसर या अध्यापक, आईएएस, पीसीएस, सरकारी अधिकारी-कर्मचारी, व्यवसायी आदि बने। बच्चों का आरम्भिक जीवन अंग्रेजी शिक्षा की प्राप्ति व बाद का जीवन धन कमाने व सुख साधनों को उपलब्ध करने व उनको बनाये रखने में ही बीत जाता है। इस कारण भी लोग वेदाध्ययन व ऋषि ग्रन्थों के अध्ययन में श्रम नहीं कर पाते। वेद एवं वेद पर आधारित साहित्य के अध्ययन से प्रत्यक्षतः भौतिक लाभ व सुख सुविधायें प्राप्त नहीं होती अपितु बहुत से विद्वानों को हम संघर्षपूर्ण जीवन व्यतीत करने हुए देखते हैं। उनका अपने ही लोग शोषण भी करते हैं। इससे जो थोड़े लोग वेदों की शरण में आते भी हैं वह अर्थाभाव आदि कारणों से इससे दूर हो जाते हैं। मनुष्य में काम, क्रोध, लोभ व मोह आदि की प्रवृत्ति सामान्यतः होती है। वैदिक मत का अध्ययन करने वाले भी प्रायः इन दुर्गुणों में फंसे रहते हैं। इसलिये भी वैदिक धर्म का प्रचार होने पर भी बहुत से लोग इसे स्वीकार नहीं करते। आजकल आदर्श जीवन व आदर्श चरित्र मिलना कठिन दिखाई देता है। ऋषि दयानन्द, स्वामी श्रद्धानन्द जी, पं. लेखराम जी, पं. गुरुदत्त विद्यार्थी, महात्मा हंसराज जी आदि का जीवन आदर्श जीवन था। अतः उनके प्रभाव से लोग वैदिक धर्म के प्रति आकर्षित होते थे। अब ऐसे विद्वान नहीं हैं, इसलिए भी अधिक लोग वैदिक धर्म की शरण में नहीं आ रहे हैं। वैदिक धर्म को जानने के लिए निरन्तर स्वाध्याय व साधना की आवश्यकता होती है। आजकल लोगों के पास समय का भी अभाव है। दूसरे कामों में व्यस्तता के कारण उन्हें स्वाध्याय व साधना के लिए समय ही नहीं मिलता। इस कारण वह इनसे होने वाले आध्यात्मिक लाभों को नहीं जान पा रहे हैं। यदि यह सब कारण दूर हो जायें और अविद्या पर आधारित मत-मतान्तर के लोग अपने तुच्छ स्वार्थ भूल कर सत्य को स्वीकार करने की भावना से वेद एवं वैदिक साहित्य का अध्ययन करें तभी वेदों का विश्व में प्रचार हो सकता है। हमने एक सामान्य व्यक्ति के रूप में वेद प्रचार में बाधक कुछ बातों की चर्चा की है। विद्वान इस विषय को अधिक प्रभावशाली रूप से प्रस्तुत कर सकते हैं। लेख को यहीं विराम देते हैं।